Video van straatresies op N1 maak stadsraad boos | Maroela Media
Die bestuurder van die BMW is kritiek beseer nadat hy in die versperring op die N1 by Century City vasgejaag het. Foto: ER24
Die Kaapse verkeersafdeling sê hulle is bewus van die video wat in sosiale media versprei word van 'n jaagtog op die N1 wat op 'n botsing uitgeloop het.
JP Smith, burgemeesterskomiteelid vir veiligheid, sê die voorval het kort ná middernag Maandagoggend plaasgevind toe die bestuurder van die blitsvinnige BMW M3 ernstig beseer is.
"Dié voorval is die jongste voorbeeld van die verwoesting wat onwettige straatrenne op ons strate aanrig," sê Smith. "Die groep mense op die brug wat die voorval staan en verfilm het, is ewe kommerwekkend."
Die BMW-bestuurder en 'n motorfietsryer was blykbaar in 'n jaagtog betrokke. Foto: Skermskoot
Op die video van die voorval kan gesien word hoe 'n motorfiets en 'n motor teen 'n ysingwekkende spoed op die snelweg aangejaag kom voordat die bestuurder van die motor blykbaar beheer oor die voertuig verloor en in 'n ongeluk betrokke is. Stofwolke hang in die lug waar die wrak van die voertuig langs die pad tot stilstand gekom het.
Russel Meiring, ER24-woordvoerder, sê die 26-jarige bestuurder is kritiek beseer in die ongeluk oorkant Century City. "Ons paramedici en dié van Life Healthcare het net ná 01:00 op die toneel aangekom toe die brandweer reeds na die pasiënt omgesien het."
Op die video kan gesien word hoe die BMW in die versperring vasjaag. Foto: Skermskoot
By nadere ondersoek het die paramedici vasgestel dat die man ernstige beserings aan sy bene en kop opgedoen het. Hy is van die ongelukstoneel af na die Life Vincent Palotti-hospitaal in Pinelands vir verdere behandeling gebring.
Smith sê die voorval is deel van 'n voortdurende probleem waarmee Kaapstad se verkeersbeamptes week ná week te kampe het, veral die spookeenheid.
Gelukkig is niemand anders in dié geval beseer nie
"Gelukkig is niemand anders in dié geval beseer nie," sê Smith, "maar daar was vantevore volop gevalle waar onskuldige mense met hul lewe moes boet vir ander se roekeloosheid en arrogansie."
Smith sê al kan die Kaapse verkeersafdeling mense nie vervolg op grond van videomateriaal wat inwoners geneem het nie, kan die polisiediens die saak ondersoek. "Ons hoop hulle doen dit in dié geval."
Die stadsraad het reeds met die nasionale vervolgingsgesag oor dié geval geskakel. "Hulle het laat weet hulle kan nie 'n saak open of kennisgewings uitreik gegrond op lede van die publiek se verklarings nie," sê Smith, "en dat net die SAPD die saak kan ondersoek en ook net nadat 'n lid van die publiek gekla het."
Intussen was lede van die spookpatrollie Sondag op die N2-uitwaarts betrokke in 'n senutergende jaagtog met 'n bestuurder wat byna 200 km/h gery het, sê Smith.
"Die bestuurder het verseg om stil te hou en toe tot die beamptes se verbasing midde-in die jaagtog plekke met sy passasier geruil. Toe eers het die voertuig afgetrek."
Die oorspronklike bestuurder is in hegtenis geneem op aanklagte van roekelose en nalatige bestuur asook dronkbestuur. Hy en sy passasier word albei van regsverydeling aangekla.
Smith sê die voortgesette wetteloosheid op die Kaapse paaie is "uiters teleurstellend". Die verkeersafdeling het die afgelope week 123 verdagtes in hegtenis geneem en 1 793 boetes vir verskeie oortredings uitgereik.
Vra my, ek het 'n M3 gaan kielie op Zwartkops en dit is NIE speelgoed! 26 jaar oud en hy ry 'n M3? Ja, nie onmoontlik maar doen ook eers en dink later.
Dit verg kennis en ervaring om 'n motor tot sy uiterste te beproef. Die straatrenne wat die mense aan deelneem is uiters gevaarlik as mens in ag neem dit is op 'n openbare pad. In baie gevalle beskik hierdie bestuurders oor min ervaring en is hulle motor kennis en ervaring heelwat minders as hul ego.
Sluit aan by 'n motorsport klub, jy kan net soveel pret ervaar onder beheerde veilige toestande.
Glo maar dat daar daardie tyd van die nag drank betrokke is.
kon dink dit kan net jongmense wees wat so onverantwoordelik kan wees. Ek wil glo dat as jy bietjie verantwoordelikheid het en iets tussen jou ore sal jy nie sulke dinge doen nie. Mans word mos nie groot nie, die speelgoed net duurder veral as hulle nie vir daardie speelgoed hoef te betaal nie.
Waar was die wetstoepassers as daar nog so iets bestaan ,dit blyk almal pas net die perlemoen op as ek so kyk na die sukses wat daar behaal word.